Вадим АБДУЛЛИН, Салауат башҡорт йәмәғәт ойошмаһы рәйесе, Магнитогорск ҡалаһы: Тураһын әйткәндә, ололарҙың эш эшләгәндәге һүлпәнлеге оҡшамай миңә. Шулай булыуға ҡарамаҫтан, отчет биргәндә, шуны эшләнек, быны эшләнек, тип шаштырып һөйләргә яраталар, тик башҡарған ғәмәлдәре артыҡ күренмәй. Улар йәш саҡтарында беҙҙең кеүек әүҙем булғандыр ҙа, бәлки, әммә ғаилә, эш менән баҫылып, ҡыҙыҡһыныуҙары үҙгәргәндер, тип уйлайым. Шуға күрә, Магнитогорск ҡалаһында йәшәүсе башҡорт йәштәрен туплап, үҙебеҙ айырым Йәштәр ҡоролтайына берләштек. Ойошмабыҙҙа тик йәштәр генә, ололарҙың кәңәштәренә ҡолаҡ һалабыҙ ҙа, үҙебеҙсә эшләйбеҙ. Эште мәҙәни саралар үткәреүҙән башланыҡ. Башҡортса концерттар, айыҡ дискотекалар уҙғарҙыҡ, теләгән кешеләр өсөн ҡурай һәм бейеү түңәрәктәре асып ебәрҙек. Артабан йәштәрҙе сәләмәт йәшәү рәүешенә әйҙәп волейбол, боулинг, йүгереү буйынса ярыштар үткәреүҙе яйға һалдыҡ. Тирә-яҡ мөхитте һаҡлау буйынса акцияларҙа даими ҡатнашып торабыҙ.